## UVJETI I ZAHTJEVI KOJI MORAJU BITI ISPUNJENI SUKLADNO POSEBNIM PROPISIMA ILI STRUČNIM PRAVILIMA

Za izvođenje svih radova treba primjenjivati važeće tehničke propise, građevinske norme, a upotrijebljeni materijal koji ponuditelj dobavlja i ugrađuje mora odgovarati pozitivnim hrvatskim normama prema troškovniku radova koji je sastavni dio ove dokumentacije.

### 1. Obavljanje djelatnosti građenja

Gospodarski subjekt koji će izvoditi radove mora najkasnije do potpisivanja ugovora o javnoj nabavi ispunjavati uvjete i zahtjeve za obavljanje predmetnih djelatnosti (građenje, elektro- i strojobravarski radovi) u Republici Hrvatskoj.

Odabrani ponuditelj se obvezuje ugovorene radove izvršavati s obveznim angažmanom potrebnog broja stručnjaka kako bi predmetni radovi bili završeni u zahtijevanom roku za izvršenje te osigurati da sve radove koji su predmet nabave izvode stručne osobe koje imaju sva potrebna ovlaštenja sukladno važećim zakonima i drugim propisima. Odabrani ponuditelj dužan je u ispunjavanju obveze iz svoje profesionalne djelatnosti postupati s povećanom pažnjom, prema pravilima struke i običajima (pažnja dobrog stručnjaka). Svi radovi koji su predmet ovoga postupka javne nabave trebaju se izvoditi sukladno Zakonu o gradnji (153/13, 20/17, 39/19, 125/19), Zakonu o poslovima i djelatnostima prostornog uređenja i gradnje (NN 78/15, 118/18 i 110/19); Zakonu o zaštiti i očuvanju kulturnih dobara (NN 69/99, 151/03, 157/03, 100/04, 87/09, 88/10, 61/11, 25/12, 136/12, 157/13, 152/14 , 98/15, 44/17, 90/18, 32/20, 62/20, 117/21, 114/22) Zakonu o komori arhitekata i komorama inženjera u graditeljstvu i prostornom uređenju (Narodne novine br. 78/15, 114/18 i 110/19); pravilima struke i ostalim zakonima i propisima koji se odnose na predmet ovoga postupka javne nabave. Predmetni radovi se trebaju izvoditi proizvodima i materijalima sukladno Zakonu o tehničkim zahtjevima za proizvode i ocjenjivanje sukladnosti (NN 80/13, 14/14, 32/19), Pravilniku o ocjenjivanju sukladnosti, ispravama o sukladnosti i označavanju građevnih proizvoda (NN 103/08, 147/09, 87/10, 129/11, 118/19), Zakonu o građevnim proizvodima (NN 76/13, 30/14, 130/17, 39/19, 118/20), Tehničkom propisu o građevnim proizvodima (NN 35/2018), Tehničkom propisu o izmjenama tehničkog propisa o građevnim proizvodima (NN 104/2019) i Zakonu o zaštiti okoliša (NN 80/13, 153/13, 78/15, 12/18, 118/18), za što treba predočiti odgovarajuće dokaze.

U svrhu dokazivanja ispunjenja uvjeta propisanih ZPDPUG odabrani ponuditelj je obvezan **nakon donošenja odluke o odabiru, a najkasnije do potpisa ugovora o javnoj nabavi**, Naručitelju dostaviti odgovarajući dokaz o pravu na obavljanje djelatnosti građenja za gospodarski subjekt koji će izvoditi građevinske radove (ovisno o tome što je primjenjivo) kako slijedi:

* važeći izvadak iz sudskog ili obrtnog ili drugog odgovarajućeg registra Republike Hrvatske iz kojeg je vidljivo da je gospodarski subjekt registriran za djelatnost građenja odnosno izvođenja predmetnih radova,
* dokaz o podnesenoj izjavi Ministarstvu graditeljstva i prostornog uređenja Republike Hrvatske, kojom se stranom gospodarskom subjektu odobrava na privremenoj i povremenoj osnovi obavljati poslove građenja u Republici Hrvatskoj,
* važeći izvadak iz sudskog registra Republike Hrvatske iz kojeg mora biti vidljivo da je gospodarski subjekt podružnica registriran za obavljanje poslova građenja odnosno za izvođenje pojedinih radova
* drugi odgovarajući dokaz o pravu na obavljanje djelatnosti (Naručitelj će prihvatiti i bilo koje druge zakonite dokaze o pravu na obavljanje djelatnosti građenja/izvođenja radova na području RH, iako isti nisu izrijekom navedeni u ovoj točki Dokumentacije o nabavi).

Ako odabrani ponuditelj propusti dostaviti odgovarajuće dokaze tražene ovom točkom Dokumentacije o nabavi, smatrat će se da je odbio potpisati ugovor. U navedenom slučaju, Naručitelj će postupiti u skladu sa člankom 307. stavkom 7. ZJN 2016 i ponovno rangirati ponude, ne uzimajući u obzir ponudu prvotno odabranog ponuditelja, te na temelju kriterija za odabir ponude donijeti novu odluku o odabiru, ili, ako postoje razlozi, poništiti postupak javne nabave. Također, Naručitelj će aktivirati odnosno naplatiti jamstvo za ozbiljnost ponude.

Ukoliko se pojedini materijal pribavlja iskorištavanjem rudnog blaga Republike Hrvatske ponuditelj/izvođač treba poštivati sve pozitivno pravne propise, a posebno Zakon o rudarstvu (NN 56/13, 14/14, 52/18, 115/18, 98/19, 83/23).

Predstavnici izvođača dužni su prisustvovati sastancima na kojima će se pratiti napredovanje radova a za koje će biti sastavljeni zapisnici. Po dostavi dokumentacije nadzorni inženjer će u roku od 15 dana pregledati dokumentaciju. U slučaju da dokumentacija nije potpuna nadzorni inženjer će dostaviti listu za dopunu ili izmjenu dokumentacije. Izvođač ne može ugrađivati materijale prije odobrenja od strane nadzornog inženjera. Izvođač se mora pridržavati i provoditi mjere iz Zakona o zaštiti na radu, Pravilnika o zaštiti na radu na privremenim ili pokretnim gradilištima te plana izvođenja radova na gradilištu. Izvođač je dužan izvršiti korekciju nedostataka uočenih od strane koordinatora II zaštite na radu, a koji će pisanim putem biti dostavljeni izvođaču na tjednim sastancima. U slučaju nepoštivanja ili nepoduzimanja aktivnosti na uklanjanju nedostataka, isto će se smatrati kao povreda ugovornih obaveza krivnjom izvođača.

Na sva pitanja koja se tiču ponuda, uvjeta, načina i postupka nabave, a nisu regulirana ovom dokumentacijom o nabavi primjenjivati će se odredbe ZJN 2016., Pravilnika o dokumentaciji o nabavi te ponudi u postupcima javne nabave (NN 65/17 i 75/20) te drugi relevantni zakoni i podzakonski propisi Republike Hrvatske. Na ostale bitne uvjete u vezi s predmetom nadmetanja i ugovorom o javnoj nabavi s odabranim ponuditeljem odgovarajuće će se primjenjivati odredbe Zakona o obveznim odnosima te drugi relevantni zakoni i podzakonski propisi koji reguliraju izvršenje predmetne vrste ugovora.

### 2. Zahtjev za inženjera gradilišta i voditelja radova

Temeljem članka 30. ZPDPUG−a izvođač mora u obavljanju djelatnosti građenja imati zaposlenog inženjera gradilišta i/ili voditelja radova, odnosno, osobu za vođenje manje složenih radova osim u slučaju iz članka 25b. ZPDPUG−a. Sukladno članku 25b. st. 3. Zakona u slučaju da Izvođač, tj. ponuditelj nema zaposlenu osobu s odgovarajućim stručnim kvalifikacijama, sudjelovanje te osobe u građenju građevine koju gradi se može osigurati sklapanjem ugovora o poslovnoj suradnji s drugim izvođačem koji izvodi radove na istoj građevini i ima zaposlenu takvu osobu.

Odabrani ponuditelj za izvršenje predmeta nabave, sukladno točki 4.3.2. DON-a, mora imati na raspolaganju slijedećeg stručnjaka:

* najmanje 1 (jednog) inženjer gradilišta arhitektonske, građevinske, strojarske ili elektrotehničke struke

Ukoliko odabrani ponuditelj za nekog od navedenih stručnjaka koristi mogućnost iz članka 25.b st. 3. Zakona o poslovima i djelatnostima prostornog uređenja i gradnje, u obvezi je dostaviti za tog stručnjaka:

* sklopljen ugovor o poslovnoj suradnji s gospodarskim subjektom čiji je zaposlenik stručnjak i
* elektronički zapis ili jednakovrijedan dokument o radnopravnom statusu tog stručnjaka.

Sukladno članku 24. ZPDPUG−a inženjer gradilišta vodi građenje, odnosno izvođenje građevinskih i drugih radova različitih struka kojima se gradi nova građevina, rekonstruira, održava ili uklanja postojeća građevina. Sukladno odredbama istog članka za inženjera gradilišta može se imenovati osoba s obrazovanjem iz znanstvenog područja tehničkih znanosti u nekom od znanstvenih polja: arhitekture i urbanizma, građevinarstva, strojarstva ili elektrotehničke struke.

Sukladno članku 25. ZPDPUG−a za voditelja radova može se imenovati osoba arhitektonske, građevinske, strojarske i elektrotehničke struke ili geotehničke, odnosno geoinženjerske struke.

Sukladno članku 2. Zakona o komori arhitekata i komorama inženjera u graditeljstvu i prostornom uređenju (″Narodne novine″ broj 78/15, 114/18, 110/19) inženjeri gradilišta i voditelji radova slobodno odlučuju o svojem pristupanju članstvu Komore i istupu iz članstva Komore. Sukladno članku 28. navedenog Zakona pravo na upis u imenik inženjera gradilišta Komore ima fizička osoba koja ispunjava uvjete iz gore navedenog članka 24. ZPDPUG−a, a pravo na upis u imenik voditelja radova ima fizička osoba koja ispunjava uvjete iz gore navedenog članka 24. ZPDPUG−a.

Temeljem gore navedenih zakonskih odredbi za inženjera gradilišta/voditelja radova koji je hrvatski državljanin dostavlja se **nakon donošenja odluke o odabiru, a najkasnije do potpisa ugovora o javnoj nabavi**:

* uvjerenje o položenom stručnom ispitu iz članka 56. ZPDPUG−a, ili
* rješenje o upisu u nadležnu Komoru u imenik ovlaštenih inženjera ili imenik inženjera gradilišta/imenik voditelja radova

i

* elektronički zapis ili jednakovrijedan dokument o radnopravnom statusu stručnjaka.

Sukladno odredbama članka 59. ZPDPUG−a, za inženjera gradilišta/voditelja radova koji je strani državljanin, ali u Republici Hrvatskoj trajno obavlja poslove inženjera gradilišta/voditelja radova vrijede isti uvjeti kao oni koji su gornjim odredbama propisani za hrvatske državljanine.

Navedeno je utemeljeno na članku 59. ZPDPUG−a koji glasi: Fizička osoba koja u stranoj državi ima pravo obavljati poslove projektiranja i/ili stručnog nadzora građenja, kontrole projekata, vođenja građenja ili voditelja projekta i poslove ispitivanja i prethodnih istraživanja ima pravo u Republici Hrvatskoj, pod pretpostavkom uzajamnosti, trajno obavljati te poslove u svojstvu ovlaštene osobe pod istim uvjetima kao i ovlašteni arhitekt odnosno ovlašteni inženjer, revident, inženjer gradilišta i/ili voditelj radova, voditelj projekta, odnosno stručna osoba za obavljanje poslova prethodnih istraživanja, ako ima stručne kvalifikacije potrebne za obavljanje tih poslova u skladu s posebnim zakonom kojim se uređuje priznavanje inozemnih stručnih kvalifikacija i drugim posebnim propisima.

Sukladno članku 73. ZPDPUG−a postupak priznavanja inozemne stručne kvalifikacije za obavljanje poslova prostornog uređenja, projektiranja i/ili stručnog nadzora građenja, kontrole projekata, vođenja građenja i poslove voditelja projekta u svojstvu ovlaštene osobe, za osobe arhitektonske, građevinske, strojarske i elektrotehničke struke provodi i rješenje o tome donosi odgovarajuća komora na način propisan posebnim zakonom kojim se uređuje priznavanje inozemnih stručnih kvalifikacija te drugim posebnim propisima.

Sukladno gore navedenim zakonskim odredbama za inženjere gradilišta i voditelje radova koji su strani državljani, a u Republici Hrvatskoj trajno obavljaju djelatnost vođenja građenja dostavlja se **nakon donošenja odluke o odabiru, a najkasnije do potpisa ugovora o javnoj nabavi**:

* rješenje nadležne komore o priznavanju inozemnih stručnih kvalifikacija za inženjera gradilišta/voditelja radova

ili

* rješenje o upisu u imenik stranih ovlaštenih voditelja građenja/voditelja radova.

Inženjeri gradilišta i voditelji radova koji su strani državljani, a u Republici Hrvatskoj na privremenoj ili povremenoj osnovi obavljaju djelatnost vođenja građenja mogu navedenu djelatnost obavljati sukladno uvjetima koji su u njihovoj državi propisani za obavljanje predmetne djelatnosti te se za iste dostavljaju dokumenti koji sukladno propisima te države dokazuju udovoljavanje navedenim uvjetima.

Gospodarski subjekt je dužan naručitelju nakon izvršnosti odluke o odabiru, a prije potpisa ugovora, dostaviti gore navedene dokaze u roku koji određuje Naručitelj i koji ne smije biti kraći od 5 dana od slanja Zahtjeva za dostavu dokaza. Ako gospodarski subjekt ne dostavi navedene dokaze smatrat će se da je odbio potpisati ugovor te će naručitelj postupiti sukladno članku 307. stavak 7. ZJN 2016 i ponovno rangirati ponude, ne uzimajući u obzir ponudu prvotno odabranog ponuditelja, te na temelju kriterija za odabir ponude donijeti novu odluku o odabiru, ili, ako postoje razlozi, poništiti postupak javne nabave. Također, Naručitelj će aktivirati odnosno naplatiti jamstvo za ozbiljnost ponude.

Svi gore navedeni uvjeti koji se određuju sukladno posebnim propisima moraju biti zadovoljeni kod onog subjekta, odnosno stručnjaka koji će izvršavati radove na koje se odnosi propisani uvjet.

U obavljanju poslova građenja u svojstvu odgovorne osobe u Republici Hrvatskoj strana ovlaštena osoba dužna je primjenjivati propise Republike Hrvatske i služiti se hrvatskim jezikom i latiničnim pismom. Strana ovlaštena osoba koja u obavljanju poslova građenja u svojstvu odgovorne osobe koristi uslugu prevođenja, čini to na vlastitu odgovornost i trošak.